Тэматыка Кангрэсу была прадметам лекцыяў і разважаньняў таксама ў рэгіянальных круглых сталах. “Божая міласэрнасьць – мяжа злу” – такою была тэма дакладу Мітрапаліта Тадэвуша Кандрусевіча, які ён прачытаў у другі дзень працы Кангрэсу, 3 красавіка 2008 году, у царкве Сьвятога Духа (Santo Spirito in Sassia) у рамках круглага стала прадстаўнікоў Цэнтральнай і Ўсходняй Еўропы. На пачатку свайго выступу Ўладыка Кандрусевіч заўважыў, што гэты Кангрэс мае вялікае значэньне для ўсіх краінаў былога Савецкага Саюзу, бо менавіта краіны былой імперыі сталіся месцам, дзе Божая міласэрнасьць праявілася ў асаблівы спосаб. “Яшчэ ня так даўно здавалася, што на гэтай з’атэізаванай зямлі больш ніколі ня будуць гучаць словы Добрай Весткі, ня будзе адпраўляцца сьв. Імша і ня будуць удзяляцца іншыя сакраманты. Аднак Бог у чарговы раз паказаў, што ўмее выпрастоўваць крывыя лініі гісторыі, што гэта ўласна Ён ставіць апошнюю кропку над “і” і зьяўляецца Ўладаром сьвету. Савецкая імперыя развалілася, як дом з пяску, і пятнаццаць новых, незалежных краінаў будуюць сваю будучыню, хоць парэшткі былой сістэмы яшчэ доўга будуць нагадваць пра сябе”,– адзначыў Мітрапаліт Менска-Магілёўскі.